Covid-19 India Live News Updates: देशभर में मिले कोरोना के 10 हजार 929 नए मरीज, एक्टिव मामले- 1 लाख 47 हजार
सरकारी आंकड़ों के मुताबिक दैनिक संक्रमण दर इस समय 1.35 प्रतिशत है जोकि लगातार पिछले 33 दिनों से दो प्रतिशत से नीचे है। वहीं, साप्ताहिक संक्रमण दर 1.27 प्रतिशत है जोकि पिछले 43 दिनों से दो प्रतिशत से नीचे बनी हुई है।
नई दिल्ली. भारत में शनिवार को कोविड-19 के 10,929 नए मामले सामने आने के बाद देश में संक्रमितों की संख्या बढ़कर 3,43,44,683 हो गई। वहीं, संक्रमण से 392 और मरीजों की मौत के बाद मृतक संख्या बढ़कर 4,60,265 हो गई। केन्द्रीय स्वास्थ्य एवं परिवार कल्याण मंत्रालय की ओर से जारी किए गए आंकड़ों के अनुसार, देश में उपचाराधीन मरीजों की संख्या घटकर 1,46,950 हो गई। देश में लगातार पिछले 29 दिन से कोविड-19 के दैनिक मामले 20 हजार से कम हैं और 132 दिन से 50 हजार से कम नए दैनिक मामले सामने आ रहे हैं। स्वास्थ्य मंत्रालय ने बताया कि देश में पिछले 24 घंटों में उपचाराधीन मरीजों की संख्या में 1,972 की कमी आई है, और इलाज करा रहे मरीजों की कुल संख्या 1,46,950 हो गई, जो कुल मामलों का 0.43 प्रतिशत है। यह दर मार्च 2020 के बाद से सबसे कम है। मरीजों के ठीक होने की राष्ट्रीय दर 98.23 प्रतिशत है, जो मार्च 2020 के बाद से सर्वाधिक है। 